A BIZOTTSÁG 2006/14/EK IRÁNYELVE
(2006. február 6.)
a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK tanácsi irányelv IV. mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2000. május 8-i 2000/29/EK tanácsi irányelvre (1) és különösen annak 14. cikke (2) bekezdésének d) pontjára,
mivel:
(1)
A Növény-egészségügyi Intézkedések Negyedik Átmeneti Bizottsága (ICPM) 2002 márciusában elfogadta „A fa csomagolóanyagok nemzetközi kereskedelmének szabályozási irányelvei” című, 15. számú FAO növény-egészségügyi nemzetközi szabványt (ISPM). A növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló 2000/29/EK tanácsi irányelv II., III., IV. és V. mellékletének módosításával a Bizottság 2004. október 5-i 2004/102/EK irányelve (2) összhangba hozta a 2000/29/EK irányelv megfelelő rendelkezéseit ezen útmutatóval.
(2)
Az ISPM 15. szabványa értelmében jóváhagyott intézkedéseken túlmenően a 2004/102/EK irányelv megköveteli, hogy az importált fa csomagolóanyag kérgezett hengeres fából készüljön. Az ISPM 15. szabványa szerint ezt a követelményt szakmailag indokolni kell. A követelmény alkalmazására a növényeket vagy növényi termékeket károsító szervezeteknek a Közösségbe történő behurcolása és a Közösségen belüli elterjedése elleni védekezési intézkedésekről szóló, 2005. február 28-i 2000/29/EK irányelv IV. mellékletének módosításáról szóló 2005/15/EK tanácsi irányelv (3)2006. március 1-jéig haladékot adott.
(3)
A Közösség kérelmezte az ISPM 15. szabványa nemzetközi felülvizsgálatát olyan követelmény elfogadása céljából, amely orvosolná a Közösség aggályát, miszerint a nemzetközi kereskedelemben használt fa csomagolóanyagokon fakéreg is található.
(4)
Az ISPM 15. szabványa felülvizsgálatára irányuló eljárás idejére és a felülvizsgálat eredményének megszületéséig ideiglenesen el kell halasztani annak a közösségi követelménynek az alkalmazását, amely előírja, hogy a harmadik országokból behozott fa csomagolóanyag kérgezett hengeres fából készüljön.
(5)
A 2000/29/EK irányelvet ennek megfelelően módosítani kell.
(6)
Az ebben az irányelvben meghatározott intézkedések összhangban vannak a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 2000/29/EK irányelv a következőképpen módosul:
1.
A IV. melléklet A. része I. szakaszának 2. pontjában a jobb oldali oszlop utolsó bekezdése helyébe a következő szöveg lép:
„Az első francia bekezdés, amely megköveteli, hogy a fa csomagolóanyag kérgezett hengeres fából készüljön, kizárólag 2009. január 1-jétől alkalmazandó. E bekezdés felülvizsgálatára 2007. szeptember 1. előtt sor kerül.”
2.
A IV. melléklet A. része I. szakaszának 8. pontjában a jobb oldali oszlop utolsó bekezdése helyébe a következő szöveg lép:
„Az a) pont első sora, amely megköveteli, hogy a fa csomagolóanyag kérgezett hengeres fából készüljön, kizárólag 2009. január 1-jétől alkalmazandó. E bekezdés felülvizsgálatára 2007. szeptember 1. előtt sor kerül.”
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2006. február 28-ig megfeleljenek.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok tájékoztatják a Bizottságot nemzeti joguk azon legfontosabb rendelkezéseiről, amelyeket a jelen irányelv által szabályozott területen fogadnak el.
3. cikk
Ez az irányelv az Európai Unió Hivatalos Lapjában való kihirdetését követő harmadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2006. február 6-án.